31990R0643
L 074/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 643/90 AL CONSILIULUI
din 5 martie 1990
de modificare a Regulamentului (CEE) nr. 2841/72 privind măsurile de salvgardare prevăzute de Acordul dintre Comunitatea Economică Europeană și Confederația Elvețiană
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 113,
având în vedere propunerea Comisiei,
întrucât la 31 octombrie 1989 s-a semnat un protocol adițional la Acordul dintre Comunitatea Economică Europeană și Confederația Elvețiană privind eliminarea și prevenirea restricțiilor cantitative la export sau măsuri cu efect echivalent (1);
întrucât protocolul prevede includerea în acord a unei clauze de salvgardare specifice menite să atenueze dificultățile care pot apărea ca urmare a eliminării restricțiilor la export; întrucât trebuie adoptate dispoziții pentru punerea sa în aplicare prin modificarea Regulamentului (CEE) nr. 2841/72 (2);
întrucât articolul 7 din regulamentul menționat prevede că, pentru a se evita riscul de a compromite unitatea pieței comune, Comisia poate propune Consiliului ca regulamentul, în special articolul 4 alineatul (3), să fie modificat în funcție de experiența dobândită; întrucât, în contextul realizării pieței interne în 1992, măsurile naționale de salvgardare trebuie eliminate și înlocuite cu o procedură comunitară în conformitate cu modalitățile stabilite de Consiliu prin Decizia 87/373/CEE (3),
ADOPTĂ PREZENTUL REGULAMENT:
Articol unic
Regulamentul (CEE) nr. 2841/72 se modifică după cum urmează:
1.
La articolul 1 alineatul (1), cuvintele „cu privire la măsurile prevăzute la articolele 22, 24 și 26 din acesta” se înlocuiesc cu „cu privire la măsurile prevăzute la articolele 22, 24, 24a și 26 din acesta”.
2.
Articolul 4 se înlocuiește cu următorul text:
„Articolul 4
(1) În cazul în care, datorită unor circumstanțe excepționale, este necesară o intervenție imediată, în situațiile prevăzute la articolele 24, 24a și 26 din acord, precum și în cazul unor ajutoare la export care au impact direct și imediat asupra schimburilor comerciale, măsurile provizorii prevăzute la articolul 27 alineatul (3) litera (e) din acord pot fi adoptate în conformitate cu procedura prevăzută în continuare.
(2) Comisia este asistată de un comitet compus din reprezentanți ai statelor membre și prezidat de reprezentantul Comisiei.
Comitetul se întrunește la convocarea președintelui. Acesta comunică fără întârziere statelor membre orice informație utilă.
(3) După consultarea comitetului, Comisia poate, din proprie inițiativă sau la cererea unui stat membru, să decidă măsurile corespunzătoare. Toate statele membre sunt notificate cu privire la decizia Comisiei, care se aplică imediat.
(4) Dacă intervenția Comisiei este solicitată de un stat membru, ea se pronunță în termen de cinci zile lucrătoare de la primirea solicitării.
(5) Orice stat membru poate prezenta Consiliului decizia Comisiei în termen de cinci zile lucrătoare de la data notificării deciziei.
Consiliul, hotărând cu majoritate calificată, poate să ia o decizie diferită în termen de 10 zile lucrătoare de la sesizarea sa.”
3.
Articolul 7 se abrogă.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 martie 1990.